Mona Levin

Mona Dorit Levin (født 1939) er en norsk journalist, forfatter, skuespiller og kritiker. Mona Levin har i mange år har vært ansatt i Aftenpostens kulturredaksjon der hun blant annet har arbeidet som show- og underholdningsanmelder. Fra 1996 har hun vært frilans teateranmelder.

 Bakgrunn og arbeid 

 Oppvekst  
Mona Levin ble født 19. november 1939 i Oslo som datter av den norske pianisten  Robert Levin (1912–1996) og Solveig Levin (1914–2023), og søster av Sidsel Levin (født 1944 i Sverige). Hennes sønn, Andre Jerman, satte i 2023 opp standupforestillingen Alt om min bestemor om mormoren Solveig.

Levin-familien har jødisk opphav og måtte flykte til Sverige under andre verdenskrig på grunn av de nazistiske jødeforfølgelsene. Da statspolitiet 26. november 1942 kom for å hente Mona Levin og familien, bodde de et annet sted fordi leiligheten allerede var konfiskert. Denne feilen i adresselisten ga dem mulighet til å flykte. Etter to døgn i dekning reiste de med toget til Askim. Ved Ørje fikk de, sammen med 18 andre, hjelp av Iver Skogstad. Den tre år gamle Mona Levin ble da båret i en ryggsekk over svenskegrensen.http://www.nrk.no/nyheter/distrikt/nrk_ostlandssendingen/kultur_nrk_ostlandssendingen/2787185.html Hun hadde fått en stor dose sovemedisin for at gråten ikke skulle avsløre dem da de gikk til fots over grensen. Fremme i Sverige 29. november var hun bevisstløs og antatt død.Sissel Hoffengh: Trassig og truet - Portrettintervju i Dagsavisen 10. november 2012

 Utdannelse og skuespillerkarriere 
Mona Levin studerte teatervitenskap ved State University of Iowa gjennom Fulbright-programmet og senere ved Statens teaterhøgskole i Oslo. Levin var fra 1963 til 1967 ansatt som skuespiller ved Oslo Nye Teater. Sammen med søsteren Sidsel skrev og spilte hun i den musikalske barne-TV-serien Stian med sekken fra 1971. Samme året medvirket hun i HurRah, Norges bidrag til Underholdningsfestivalen i Montreux 1971. Hun har hatt en rekke mindre roller i filmer og TV-serier. I 1981 spilte hun i Fleksnes-episoden Tryggere kan ingen være og i 2010 var Levin å finne i TV-serien Hotel Cæsar i rollen som Astrid Anker-Hansens ukjente datter, Ragnhild Røed.Mona Levins film- og TV-roller (Internet Movie Database)

 Journalistikk og forfatterskap 
Mona Levin begynte å arbeide som journalist i Aftenposten i 1973, siden 1986 som teateranmelder. Hun har blant annet vært redaktør av flere norske musikkmagasiner som Listen to Norway fra 1992 til 2001 og Oslo-Filharmoniens magasin Resonans (1997–2000). Siden 2000 har hun vært redaktør for Klassisk Musikkmagasin og fra 2001 til 2009 var hun programredaktør i Den Norske Opera.

Som forfatter har Levin skrevet flere bøker om norske kulturpersonligheter og samfunnspersoner som faren Robert Levins selvbiografi Med livet i hendene (1983), Wenche Foss (1992), Arne Næss jr. (1995), Astrid Nøklebye Heiberg og Wenche Myhre (2012), i tillegg til oversettelser av en rekke programmer og skrifter innenfor musikk. Hennes siste bok er Mors historie – en familiesaga (2015), om familiens liv gjennom generasjoner i morens fortelling.

Mona Levin ble også omtalt i mediene etter at hun i 2009 anklaget Kåre Willoch for å være rasist og antisemitt. Levins omtale kom på grunnlag av Kåre Willochs kommentarer om dårlige muligheter for fred i Midtøsten fordi Barack Obama hadde utnevnt en stabssjef med jødisk bakgrunn.tv2. nyhetene.no 14. januar 2009 Levin har senere forklart sin historie og sitt syn i kronikken Å leve uten frykthttp://www.aftenposten.no/meninger/kronikker/article2878600.ece publisert i Aftenposten 21. januar 2009. Hun har senere markert seg som samfunnsdebattant.

Mona Levin bor i Sandefjord sammen med ballettdanseren og journalistkollegaen Fredrik Rütter.

 Priser 
 Gullpennen (1988)
 Reidar Mjøens legat (2000)Mona Levin er årets kritiker  - ballade.no 14. juni 2001
Olav Dalgards kritikerpris (2016)

 Bibliografi (utvalg) 
 Robert Levin – Med livet i hendene. Cappelen (1983)
 Wenche Foss – På livets scene Gyldendal (1992/2007)
 Arne Næss jr. – granitt og regnbue Gyldendal (1995)
 Det dyrebare håpet – Astrid Nøklebye Heiberg Damm (2001)
 66 Cappelen (2012)
 Mors historie : En familiesaga (2015)

 Film og TV (utvalg) 
 Fjernsynsteatret: Bernardas hus (1964)
 Kunden har alltid rett (1965)
 Taxi (1969)
 Skjemtegauken (1970)
 Vide med vind (1970)
 Stian med sekken (1971)
 HurRah (1971)
 Fleksnes: Tryggere kan ingen være (1981)
 Oppriktig talt - Mona Levin (1984)
 Med livet i hendene (1985)
 Kulturoperatørene (1996)
 Hotel Cæsar (2010)
 Shetlandsgjengen (1954)

 Referanser 

 Eksterne lenker 



Kategori:Norske kulturjournalister
Kategori:Journalister i Aftenposten
Kategori:Norske sakprosaforfattere
Kategori:Norske oversettere
Kategori:Norske Fulbright-stipendiater
Kategori:Norske skuespillere
Kategori:Personer fra Oslo
Kategori:Personer fra svensketrafikken 1940–1945